SINOĆ tijekom večeri u kafiću kod Knina napadnuti su ljudi koji su pratili utakmicu Crvene zvezde.

Incident se dogodio u općini Biskupija pokraj Knina.

Petero ljudi u bolnici, ozlijeđeno i dijete

U jedan kafić u kojem su posjetitelji gledali utakmicu play offa Lige prvaka između Young Boysa i Crvene zvezde upala je grupa maskiranih napadača i fizički ih napala.

U napadu je više ljudi ozlijeđeno, potvrđuju lokalni portali Feral News i Dalmacija Danas, a navodno je u bolnicu prebačeno petero ljudi.

Prema zasad nepotvrđenim informacijama, jedan od napadača je tijekom napada imao mačetu.

Kako je policija objavila jutros oko 8 sati, uhićeno je više osoba koje se dovode u vezu s napadom. Potvrdili su kako je grupa napadača sinoć oko 22:30 upala u kafić u mjestu Uzdolje te da su verbalno i fizički napali vlasnicu kafića i goste, pri čemu su oštetili i inventar objekta. Potvrdili su i da je u napadu ozlijeđeno petero osoba, među kojima i jedan maloljetnik.

Nakon toga je u 22:50, u mjestu Đevrske, nekoliko osoba, a sumnja se da je riječ istoj skupini koja je upala u kafić u mjestu Uzdolje i pretukla goste, upalo u kafić. Verbalno su, a potom i tjelesno napali vlasnika ugostiteljskog objekta i goste i oštetili inventar. Prilikom tog napada nitko nije ozlijeđen, poručili su iz policije.

Događaji su okvalificirani kao kazneno djelo nasilničkog ponašanja, nanošenje tjelesnih ozljeda i oštećenja tuđe stvari.

"Tijekom dosadašnjeg postupanja nekoliko osoba koje se dovode u vezu s ovim događajem su privedene u prostorije policije na kriminalističko istraživanje", priopćila je šibensko-kninska policija.

Tekst se nastavlja ispod oglasa

Petnaestak maskiranih napadača napalo goste kafića među kojima su bile žene i djeca, vlasnik dobio bocu u glavu, a supruga posjekotinu

Feral News piše kako je za vrijeme trajanja utakmice između Young Boysa i Crvene zvezde, koja se igrala u Bernu, u kafić Buffet Petko u općini Biskupija kod Knina upalo petnaestak maskiranih osoba i napalo goste koje su gledali utakmicu.

Kako se doznaje od svjedoka, među gostima su se u to vrijeme nalazile i žene i djeca koji su prevezeni u Opću i veteransku bolnicu Hrvatski ponos Knin.



Hospitalizirano je ukupno pet osoba, uključujući i vlasnike kafića. Neslužbeno doznajemo da je vlasnik kafića dobio bocu u glavu, a njegova supruga ima posjekotinu na nozi. Među hospitaliziranim osobama je i 9-godišnje dijete. Prema informacijama s terena, policija intenzivno traga za napadačima, ali ima indicija da nisu s područja Knina i okolice, piše Feral news.

Indexu se javio čitatelj iz Beograda koji je kazao kako su u kafiću napadnuti njegovi prijatelji.

"To što se dogodilo u buffetu Petko je strašno, moji prijatelji su bili tamo. Policija vrši uviđaj. Jednom maloljetnom momku je razbijena glava. Ovo je velika sramota. To su žene i djeca, nisu neki huligani, samo su gledali utakmicu"; poručio je.

Još jedan incident sinoć nedaleko Knina

Isti portal piše kako je nekolicina osoba i u Đevrskama ušla i lokalni kafić i počela provocirati goste koji su gledali utakmicu.

Radilo se uglavnom o provokacijama na nacionalnoj osnovi, komentirao je vlasnik kafića.

Policija na terenu i o ovom događaju obavlja izvide.